รัฐบาลไทย-ข่าวทำเนียบรัฐบาล-วว.โชว์ SUCCESS CASE ผลสำเร็จการดำเนินงาน CIRCULAR ECONOMY ตามนโยบาย BCG MODEL จากโครงการนำวัสดุเหลือใช้ในอุตสาหกรรมเกษตรฯ จ.กาญจนบุรี  สร้างมูลค่าทางธุรกิจกว่า 1 ลบ.ต่อเดือน
วันพุธที่ 13 พฤศจิกายน 2562
วว.โชว์ SUCCESS CASE ผลสําเร็จการดําเนินงาน CIRCULAR ECONOMY ตามนโยบาย BCG MODEL จากโครงการนําวัสดุเหลือใช้ในอุตสาหกรรมเกษตรฯ จ.กาญจนบุรี  สร้างมูลค่าทางธุรกิจกว่า 1 ลบ.ต่อเดือน
วว.โชว์ SUCCESS CASE ผลสําเร็จการดําเนินงาน CIRCULAR ECONOMY ตามนโยบาย BCG MODEL จากโครงการนําวัสดุเหลือใช้ในอุตสาหกรรมเกษตรฯ จ.กาญจนบุรี  สร้างมูลค่าทางธุรกิจกว่า 1 ลบ.ต่อเดือน
เศรษฐกิจหมุนเวียน (Circular Economy)คือ แนวคิดการนําทรัพยากรที่ถูกใช้แล้วกลับมาแปรรูปและนํากลับมาใช้ใหม่ เน้นการใช้ทรัพยากรให้เกิดประโยชน์สูงสุด เพื่อแก้ไขปัญหาการใช้ทรัพยากรเกินความจําเป็น จากการขยายตัวของประชากรโลกและปัญหาการจัดการขยะ
สถาบันวิจัยวิทยาศาสตร์และเทคโนโลยีแห่งประเทศไทย (วว.) กระทรวงการอุดมศึกษา วิทยาศาสตร์ วิจัยและนวัตกรรม (อว.)ขับเคลื่อนเทคโนโลยีและนวัตกรรม มุ่งดําเนินงานภายใต้หลักการเศรษฐกิจหมุนเวียน โดยนําวิทยาศาสตร์ เทคโนโลยีและนวัตกรรม (วทน.) สร้างมูลค่าเพิ่ม value added และ value creation เป็นฟันเฟืองสําคัญในการวิจัยพัฒนา ต่อยอด คัดเลือกเทคโนโลยีที่เหมาะสม สร้างรายได้แก่ชุมชน ผู้ประกอบการและประเทศ ผ่านการเพิ่มมูลค่าวัสดุเหลือทิ้งจากกระบวนการผลิต สู่การนําไปใช้ประโยชน์ทั้งในเชิงสังคมและเชิงพาณิชย์
โดยทั่วไปการนําวัสดุเหลือใช้ในอุตสาหกรรมเกษตรมาทําให้เกิดประโยชน์ทางเศรษฐกิจนั้น มี 4 รูปแบบ ดังนี้ 1.) อาหารสัตว์ เช่น การใช้ฟางข้าวและเปลือกสับปะรดเป็นอาหารปศุสัตว์ 2.) เชื้อเพลิง เช่น การใช้แกลบ ชานอ้อยและเศษวัสดุต่างๆ เป็นเชื้อเพลิงในโรงสี โรงงานน้ําตาล และโรงงานอุตสาหกรรมเยื่อและกระดาษ 3.) ปุ๋ยอินทรีย์ เช่น การไถกลบเศษพืชลงดินและการใช้น้ํากากส่าเป็นปุ๋ยในนาข้าว และ 4.) วัตถุดิบในการผลิต เช่น การนํามาใช้เลี้ยงเชื้อราเพื่อผลิตเอนไซม์ การนําฟางข้าวมาใช้ในการเพาะเห็ด
นายสายันต์ ตันพานิชรองผู้ว่าการกลุ่มวิจัยและพัฒนาด้านอุตสาหกรรมชีวภาพ วว.กล่าวว่า วว.ให้ความสําคัญในการดําเนินงานบริหารจัดการ Circular Economy ที่เป็นรูปธรรมและสามารถนําไปใช้ได้จริง โดย โครงการการนําวัสดุเหลือใช้ในอุตสาหกรรมเกษตรมาทําให้เกิดประโยชน์ทางเศรษฐกิจ (Waste Utilization) ที่ วว. นําลงไปปฏิบัติและบูรณาการกับหน่วยงานพันธมิตรและกลุ่มเกษตรกรในพื้นที่จังหวัดกาญจนบุรี เป็นตัวอย่างความสําเร็จของ วว. ในการดําเนินงานด้านนี้ ในเชิงพื้นที่ เนื่องจากจังหวัดกาญจนบุรีเป็นแหล่งปลูกอ้อยที่เป็นพืชเศรษฐกิจของประเทศและมีปริมาณของวัสดุเหลือทิ้งในกระบวนการผลิตจากโรงงานอ้อยจํานวนมาก ในรูปแบบการถ่ายทอดองค์ความรู้ ฝึกอบรมการผลิตปุ๋ยอินทรีย์ที่เป็นมิตรกับสิ่งแวดล้อม
ทั้งนี้ มีรายงานการผลิตอ้อยของประเทศไทย ประจําปีการผลิต 2560/61 ว่าประเทศไทยมีพื้นที่ปลูกอ้อยทั้งหมด11,542,550 ไร่เพิ่มขึ้นจากปีการผลิต 2559/60 จํานวน 554,061 ไร่ แบ่งเป็นพื้นที่ปลูกอ้อยภาคเหนือ 2,719,424 ไร่ ภาคกลาง 3,118,925 ไร่ ภาคตะวันออกเฉียงเหนือ 5,044,952 ไร่ และภาคตะวันออก 659,249 ไร่โดยจังหวัดที่มีพื้นที่ปลูกอ้อยมากที่สุด3 จังหวัดแรก ได้แก่ นครสวรรค์ 798,745 ไร่ กําแพงเพชร 798,077 ไร่ และกาญจนบุรี 753,424 ไร่(อ้างอิงข้อมูล : สํานักงานคณะกรรมการอ้อยและน้ําตาลทราย กระทรวงอุตสาหกรรม)
จากการดําเนินงานโครงการฯ ของ วว. ได้นําวัสดุเหลือทิ้งจากโรงงานอ้อย คือ กากหม้อกรอง ซึ่งมีปริมาณ 3 แสนตัน/ปี (คิดเป็น 5% ของอ้อยสดในพื้นที่จังหวัดกาญจนบุรีที่มีกว่า 6 ล้านตัน/ปี) นํามาใช้เป็นวัตถุดิบในการพัฒนาเป็นปุ๋ยอินทรีย์ ซึ่งช่วยลดภาระค่าใช้จ่ายในการจัดการและกําจัดในส่วนของโรงงาน อีกทั้งยังเป็นประโยชน์กับเกษตรกรได้อีกด้วย
“... หจก.โรงปุ๋ยเยื่อแม้นพงศ์ ผู้ประกอบการในอําเภอท่ามะกา จังหวัดกาญจนบุรี เป็น Success Case อีกแห่งหนึ่ง ที่เป็นความสําเร็จของ วว. ในการนํา วทน. เข้าไปเสริมศักยภาพ พัฒนาสูตรปุ๋ยอินทรีย์จากกากหม้อกรองโรงงานน้ําตาล จนสามารถสร้างมูลค่าเพิ่มทางเศรษฐกิจให้แก่ธุรกิจกว่า 1 ล้านบาทต่อเดือน จากกําลังการผลิต 1,000 ตันต่อวัน นับเป็นผลสําเร็จที่เป็นรูปธรรมในการดําเนินงานด้าน Circular Economy ของ วว. ที่สอดคล้องกับนโยบายระบบเศรษฐกิจใหม่ของรัฐบาล BCG Model (การบูรณาการการพัฒนาเศรษฐกิจใน 3 มิติไปพร้อมกัน ได้แก่ B- Bio Economy หรือ เศรษฐกิจชีวภาพ C-Circular Economy หรือเศรษฐกิจหมุนเวียน และ G-Green Economy หรือ เศรษฐกิจสีเขียว) ช่วยยกระดับเศรษฐกิจของจังหวัด ช่วยลดต้นทุนการผลิตของเกษตรกรอย่างเป็นรูปธรรม ทั้งนี้สามารถนําโมเดลนี้ไปประยุกต์ใช้ในพื้นที่อื่นๆในโรงงานน้ําตาลได้ อาทิ จังหวัดสุพรรณบุรี กําแพงเพชร อุดรธานี นครสวรรค์ และสามารถนําไปใช้ในอุตสาหกรรมอื่นๆได้เช่นกัน อาทิ โรงงานสับปะรดกระป๋อง ซึ่งมีวัสดุเหลือทิ้งจากกระบวนการผลิต เช่น เปลือก และใบ ที่สามารถนํา วทน. เข้าไปเพิ่มมูลค่าได้ ทั้งนี้ วว. จะคัดเลือกเทคโนโลยีที่เหมาะสมกับการประกอบการนั้นๆ เพื่อให้มีมูลค่าเพิ่มจากวัสดุเหลือทิ้งได้สูงที่สุด..” นายสายันต์ ตันพานิช กล่าว
อย่างไรก็ตาม ในความสําเร็จของ หจก.โรงปุ๋ยเยื่อแม้นพงศ์ นั้น เส้นทางการดําเนินธุรกิจแรกเริ่มของผู้ประกอบการรายนี้ ไม่ได้โรยด้วยกลีบกุหลาบ แต่ได้ผ่านการลองผิดลองถูก ผนวกกับความตั้งใจจริงในการประกอบอาชีพ เปิดใจรับความรู้ใหม่ๆ แล้วนํามาพัฒนาปรับปรุงให้การประกอบธุรกิจมีความมั่นคงยิ่งขึ้น โดยเฉพาะการเข้ารับการอบรมหลักสูตรการผลิตปุ๋ยอินทรีย์จาก วว. ในปี พ.ศ. 2542 ได้ส่งผลให้ผู้ประกอบการรายนี้ประสบผลสําเร็จในการประกอบธุรกิจโรงงานผลิตและจําหน่ายปุ๋ยอินทรีย์อย่างเต็มรูปแบบ ก้าวข้ามจากธุรกิจเล็กๆที่มีลูกน้องเพียง 2 คน สู่ธุรกิจที่มีมูลค่าผลประกอบการกว่า 200 ล้านบาท และมีลูกน้องกว่า 100 ชีวิต ที่เป็นกําลังสําคัญในการผลิตปุ๋ยอินทรีย์จําหน่ายทั่วทุกภูมิภาคของประเทศในปัจจุบัน
“...เดิมทีผมทําอาชีพขายยาเส้นและรับจ้างส่งปุ๋ยทั่วไป จากนั้นเห็นว่าธุรกิจขายปุ๋ยมีรายได้ดี ก็เลยลองผิดลองถูกผลิตปุ๋ยจําหน่ายเอง โดยใช้วัตถุดิบจากมูลสัตว์ แต่สุดท้ายด้วยเราขาดความรู้และหลักวิชาการที่ถูกต้อง ทําให้ธุรกิจลุ่มๆดอนๆ จนกระทั่งได้มาพบคุณสุนทร ดุริยะประพันธ์ และทีมนักวิจัยจาก วว. ได้มาแนะนําโครงการและชวนเข้ารับการอบรมผลิตปุ๋ยอินทรีย์โดยใช้วัตถุดิบจากของเหลือทิ้งทางการเกษตร ในตอนนั้นจะใช้วัสดุเหลือทิ้งจากโรงงานเยื่อกระดาษและโรงงานน้ําตาลมาเป็นวัตถุดิบสําหรับผลิตปุ๋ย จากวันนั้นถึงวันนี้เป็นเวลากว่า 20 ปีแล้ว ที่ผมและ วว.ได้ทํางานร่วมกัน ปัจจุบันโรงงานเราจะใช้วัตถุดิบจากโรงงานน้ําตาลคือ กากจากหม้อกรอง เป็นวัตถุดิบหลักในการผลิตปุ๋ยอินทรีย์ ซึ่ง วว.ได้ช่วยพัฒนาสูตร ให้คําชี้แนะ ช่วยส่งเสริมสนับสนุนอย่างต่อเนื่อง จนกระทั่งโรงงานเราผ่านการรับรองมาตรฐานปุ๋ยอินทรีย์ จากกรมวิชาการเกษตร ทําให้ธุรกิจได้รับความเชื่อมั่นจากลูกค้าและมีความมั่นคง...” นายประยงค์ เยื่อแม้นพงศ์ หุ้นส่วนผู้จัดการ หจก.โรงปุ๋ยเยื่อแม้นพงศ์ กล่าว
ทั้งนี้ผลิตภัณฑ์ปุ๋ยอินทรีย์ของ หจก.โรงปุ๋ยเยื่อแม้นพงศ์ ได้รับการตอบรับและมีกลุ่มลูกค้าที่เหนียวแน่น แม้นว่าผู้ประกอบการรายนี้จะไม่มี พนักงานขายโดยตรง แต่ผลประกอบการมีความมั่นคง ด้วยกลุ่มลูกค้ามีความเชื่อมั่นในคุณภาพปุ๋ย ที่ให้ผลผลิตต่อไร่ค่อนข้างสูง ช่วยปรับสภาพดิน สามารถใช้ได้กับพืชเกษตรทุกชนิด โดยมีอัตราการใช้ปุ๋ยประมาณ 50 กิโลกรัมต่อไร่ รวมทั้งมีหน่วยงานภาครัฐคือ วว. ร่วมเป็นหุ้นส่วนความสําเร็จ (Partner for your Success) จึงเป็นสูตรสําเร็จหนึ่งในการดําเนินธุรกิจของวงการเกษตร ซึ่งจําเป็นอย่างยิ่งที่ต้องนําองค์ความรู้ด้านวิทยาศาสตร์ เทคโนโลยีและนวัตกรรม เข้ามาช่วยขับเคลื่อนการดําเนินธุรกิจ
“...ผมพร้อมให้คําชี้แนะแก่ผู้สนใจที่ต้องการเข้ามาทําธุรกิจนี้ ที่สําคัญคือท่านต้องมีความตั้งใจจริง ต้องอึด อดทน ตอนที่ผมร่วมทํากับ วว. ในช่วงแรกๆ นั้น ผมกินนอนอยู่ที่โรงงานเลย แต่เมื่อผ่านจุดนั้นมาได้เราก็จะภาคภูมิใจครับ ในอนาคตเราจะขยายธุรกิจให้ครอบคลุมผลิตภัณฑ์ที่ใช้ในการเกษตรมากขึ้น อีกประเภท คือ ปุ๋ยอินทรีย์เคมี เป็นต้น โดยมี วว.เป็นพี่เลี้ยงให้คําชี้แนะและก้าวไปพร้อมๆกัน...” นายประยงค์ เยื่อแม้นพงศ์ กล่าวถึงเคล็ดลับความสําเร็จและเป้าหมายอนาคตของธุรกิจ
ความสําเร็จในการดําเนินงานด้านCircular Economy ดังกล่าวข้างต้นของ วว. ถือเป็นตัวอย่างที่เห็นผลเด่นชัดในแง่การนํา วทน. เข้าไปช่วยเพิ่มมูลค่าของเหลือทิ้งในภาคชุมชน ผู้ประกอบการ และในระดับอุตสาหกรรม ทั้งนี้ วว. มีผลดําเนินงานขอบข่ายนี้ในแขนงอุตสาหกรรมอื่นๆ ซึ่งจะนํามาบอกเล่าในวงกว้างในโอกาสต่อไป เพื่อร่วมผลักดันนโยบาย BCG Model ให้สําเร็จ เป็นรูปธรรมและยั่งยืน
ผู้สนใจรับการถ่ายทอดเทคโนโลยีปุ๋ยอินทรีย์หรือขอรับคําแนะนําปรึกษาด้าน Circular Economy จาก วว. สามารถติดต่อได้ที่ โทร. 02577 9000, 0 2577 9300 โทรสาร 0 2577 9009 E-mail :tistr@tistr Line@tistr และติดต่อ หจก.โรงปุ๋ยเยื่อแม้นพงศ์ ได้ที่ โทร.034 552 553 และ 034 552 633
เผยแพร่ข่าว : นายธัชนนท์ บุญหล้า
ส่วนสื่อสารองค์กร สํานักบริหารกลาง
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313